ЗэпыщIэныгъэр ягъэбыдэ
КъБР-м и Iэтащхьэ Къанокъуэ Арсен блыщхьэ кIуам яIущIащ Ленинград областым и Хабзэубзыху зэхуэсым и лIыкIуэхэм. Ищхъэрэ къалащхьэм къикIа хьэщIэхэр ди республикэм махуищкIэ щыIэнущ.
ХьэщIэхэмрэ бысымхэмрэ.
ЗэIущIэр къыщызэIуихым Къанокъуэ Арсен жиIащ Къэбэрдей-Балъкъэрымрэ Ленинград областымрэ гуапагъэрэ ныбжьэгъугъэрэ я зэхуаку дэлъу къызэрызэдекIуэкIыр: «Хэку зауэшхуэм и лъэхъэнэм КъБР-м щыщ щIалэхэр Дзэ Плъыжьым хэту Ленинград блокадэм лIыгъэ щызэрахьауэ щытащ. Нобэ дирижер цIэрыIуэ, Санкт-Петербург щылажьэ, щыпсэу Темыркъан Юрэ ди лъахэм и пщIэр еIэт, а областым и мызакъуэу, къэралми, дунейми щыпсэухэр игъэгуфIэу».
Къанокъуэм хьэщIэхэр щигъэгъуэзащ ди республикэм и экономикэмрэ инвестпроектхэмрэ я Iуэху зыIутым. «Дэ дыхущIокъу ди къэкIуэнум къыхуэсэбэпын хуэдэу экономикэ Iуэхухэр зэфIэтхыну, — жиIащ республикэм и Iэтащхьэм. — Нэхъыщхьэр пIалъэ кIэщIым хухэха Iуэхур зэфIэбгъэкIыныр аракъым, атIэ абы кърикIуэр адэкIи щхьэпэн хуейщ, къапщтэ унафэмкIэ жэуаплыныгъэ пхьыжыпхъэщ».
Бысымхэмрэ хьэщIэхэмрэ куэдым тепсэлъыхьащ, абыхэм ящыщт щIы Iуэхури. Ленинград областым къикIахэм къагъэлъэгъуащ я щIыр Iыхьэ-Iыхьэу ягуэша щхьэкIэ, фейдэшхуэ къызэрыпэмыкIуар. ЗэIущIэм хэтхэм я гугъу ящIащ Санкт-Петербургрэ Ленинград областымрэ щIэныгъэ нэхъыщхьэ щызэгъэгъуэтыным, туризмэм зегъэужьыным, щIыналъэхэм я щэнхабзэхэр зыгъэлъагъуэ гупхэр зэкIэлъыкIуэным, нэгъуэщIхэми.
Ленинград областым и Хабзэубзыху зэхуэсым и Iэтащхьэ Бабенин Сергей къыхигъэщащ нарзан псы къыщIэжыпIэм щыIэну зэрыхунэсар: «Фэ цIыхухэм я узыншагъэр егъэфIэкIуэнымкIэ Iэмал хъарзынэхэр фиIэщ. Ленинград областым щыщхэр Къэбэрдей-Балъкъэрым узыншагъэм щеIэзэ и IуэхущIапIэхэм къакIуэу зэтеублэным егупсысын хуейщ», — жиIащ абы.
Мы махуэхэм хьэщIэхэм районхэм я псэукIэр зрагъэлъагъу, апхуэдэуи Iуащхьэмахуэ лъапэ зыщрагъэплъыхьынущ.
ЛIыкIуэхэм яхэтщ Ленинград областым и Хабзэубзыху зэхуэсым и Iэтащхьэм и къуэдзэ Олейник Юрий, агропромышленнэ, мэкъумэш IуэхухэмкIэ щыIэ комиссэм и Iэтащхьэ Хабаров Иван, егъэджэныгъэмрэ щIэныгъэмкIэ комиссэм и унафэщI Пустотин Николай, псэупIэ-коммунальнэ хозяйствэмрэ гъэсыныпхъэ-энергетикэ IуэхухэмкIэ комиссэм и тхьэмадэ Жирнов Геннадий, «Захуагъэ здэщыIэ Урысей» фракцэм и Iэтащхьэ Перминов Александр, аппаратым и унафэщIым и япэ къуэдзэ — Ленинград областым и Хабзэубзыху зэхуэсым хабзэмкIэ и управленэм и Iэтащхьэ Коваленкэ Андрей сымэ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
